Søren Egge Rasmussen (EL), 2023-03-16:
Det her er jo et fælles forslag, som Enhedslisten, SF og Alternativet har fremsat, og det har jo flere ben at gå på.
Og der må man bare konstatere, at det, som Det Dyreetiske Råd har udtalt, er markant klart, og det med at have mink i bur er ikke noget, der kan harmonere med dyrevelfærd.
Så står vi i en særlig situation, nemlig at Danmark er på vej til at bruge 19 mia. kr. til at afskaffe minkerhvervet i form af erstatninger.
Hvad får man så for de penge?
Ja, når man nu tillader at starte minkavl op igen, synes jeg, at man får meget lidt for de penge, for det kunne da være en positiv effekt af nedlukningen af minkerhvervet, at vi så fik afskaffet minkproduktionen i Danmark.
Det er jo den vej, det går, nemlig at flere og flere lande i EU, også uden for EU, lukker deres minkproduktion ned og gør det forbudt.
Nu står vi så med en sag, hvor der også er processer i EU, som kan komme frem til den samme konklusion om, at sådan et invasivt dyr som mink ikke skal være tilladt som et produktionsdyr.
Det er det, vi står over for.
Så der er altså en tendens til at afvikle minkavl, og her synes jeg også Danmark skulle være med.
Så synes Enhedslisten også, at folkesundheden er vigtig, og vi oplevede under corona, at myndighederne ikke vurderede, at man kunne opleve at have en smitte, som kunne gå mellem mennesker og mink og tilbage igen, men det viste sig at være forkert, for det kunne den.
Nu står vi så i en situation, hvor man har registreret, at fugleinfluenza har smittet mink i Spanien, og det vil så være langt mere farligt, hvis det er sådan, at den fugleinfluenza via mink kan komme ind og smitte mennesker og komme ind og smitte andre produktionsdyr, og derfor mener vi sådan set, at der skal føres en hårdere linje i forhold til at sikre folkesundheden, sådan at vi ikke kommer ud i noget, hvor vi får fugleinfluenza spredt via mink.
Så synes vi, at det er lidt absurd at snakke om det her minkerhverv, for det er jo egentlig et overflødigt produkt.
Jeg kunne bedre forstå, hvis vi havde en eller anden fødevareproduktion, hvor der var et eller andet hjørne af den produktion, som havde en gene, men hvor vi kunne se, at vi er nødt til at have menneskeføde fremadrettet.
Her har vi at gøre med en produktion, der laver nogle skind, som så kan blive til noget tøj, og man kan jo sådan set producere andet tøj.
Det er meget muligt, at der er nogle kinesere og russere, der er glade for at have en varm skindpels, især dem, der bor i meget kolde områder, men helt ærligt, skal vi have en minkproduktion i Danmark, for at de kan vælge lige netop det stykke tøj?
De må tage noget andet tøj på!
Det er derfor, vores tilgang er, at det her altså er en overflødig produktion.
Men vi fik altså en coronasituation, som vi også har måttet tage bestik af, og Enhedslisten var for den nedlukning af minkerhvervet, som blev gennemført i Danmark, men vi har ikke været for den minkerstatning, der så blev aftalt efterfølgende, men vi står gerne ved, at vi stemte for den nedlukning, og vi synes, det er rigtig ærgerligt, at det så var et midlertidigt forbud, og at der nu er nogle få landmænd, der starter op med minkerhvervet igen.
Vi synes, det er en helt forkert vej at gå, og derfor er det her beslutningsforslag sådan set godt.
Vi synes også, at debatten er vigtig, og vi synes, det er vigtigt at undersøge mere i forhold til at følge op på, om den her fugleinfluenza i minkbesætninger er noget, som er et større problem, og hvis ikke man måler, om det er noget, der kan blive udbredt, ved man jo ikke, om det er det.
Så vi står ved nedlukningen af minkerhvervet, og vi står ved, at vi står på minkenes og dyrevelfærdens side.